Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: A 60/1994. (XII. 24.) AB határozat indokolása ugyanúgy
Paragraph Index: 1051

1. A felvételek tanúsága szerint a felvételek nyilvánossága kérdésében a résztvevők álláspontja eredetileg nem volt egységes. A felvételek nyilvánosságáról szóló 1989. május 10-én folytatott rövid véleménycserében Boross Imre, aki a Kisgazdapárt képviseletében volt jelen, azt mondta, hogy „Ellenzem a nyilvánosság monopolizálását!” Kónya Imre összhangban jelenlegi álláspontjával azt a formulát tartotta helyesnek, mely szerint „A Fekete Doboz nem a nyilvánosság képviselője, hanem a mi megbízottunk.” A felvétel tanúsága szerint erről a résztvevők nem szavaztak, de hallgatólagosan Kónya Imre a nyilvánosságot korlátozni kívánó álláspontját tették magukévá. Az ülések nyilvánossága az 1989. július 6-i ülésen azzal kapcsolatban merült fel, hogy az egyik napilapnak az EKA tevékenységéről rendszeresen tudósító újságírója bennfeledkezett a tárgyaláson. Szabad György professzor ott elmondott álláspontja szerint az a helyes magatartás, ha az EKA vagy az egész sajtót tájékoztatja vagy senkit sem. Antall József zárta le a vitát: „Amíg nem döntünk a nyilvánosság kérdésében, zárt...” A Széchényi Könyvtár főigazgatójának levelei és a felvételek alapján megállapítható, hogy a résztvevők 1989-es akarata a felvételek nyilvánosságának korlátozása volt. Mind az akkori viszonyok, mind a tárgyalások jellege miatt ezt a döntést visszatekintve is jogszerűnek, sőt szükségesnek minősíthetjük.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes